**Børsen** (tanskaa, suom. *Pörssi*) tai **Børsbygningen** (*Pörssitalo*) on 1600-luvulta peräisin oleva historiallinen pörssirakennus Kööpenhaminan Slotsholmenissa, lähellä Christiansborgin linnaa. Rakennus on hollantilaisen renessanssiarkkitehtuurin hienoimpia edustajia Tanskassa. Rakennus vaurioitui pahoin tulipalossa 16. huhtikuuta 2024.

Historia
--------

Tanskan kuningas Kristian IV rakennutti Børsenin useassa vaiheessa vuosina 1619–1640. Rakennuksen pääosa valmistui 1623, ja sen arkkitehteinä toimivat Lorenz ja Hans van Steenwinckel nuorempi. Talon kuuluisa lohikäärmetorni rakennettiin 1624–1625 kuvanveistäjä Ludvig Heidtriderin piirustuksien mukaan, ja kanavan puoleinen pääty valmistui lopulta vasta 1640.

Kuningas myi rakennuksen Vuonna 1647 rahapulassa kauppias Jakob Madsenille, joka oli viereisen Christianshavnin pormestari. Kristianin poika Frederik III hankki sen myöhemmin takaisin kruunulle, mutta vuonna 1857 Fredrik VII myi sen jälleen, tällä kertaa tukkukauppiaiden killalle. Kaupan ehtojen seurauksena Børsenistä tuli Tanskan ensimmäinen suojeltu rakennus. 1987 kauppiaskilta muutti nimensä Tanskan kauppakamariksi, joka omistaa rakennuksen edelleen ja pitää siellä pääkonttoriaan.

Työttömät anarkistit hyökkäsivät vuonna 1918 Børseniin. Tapaus tunnetaan Tanskan historiassa nimellä "stormen på Børsen" ("rynnäkkö Pörssiin").

Kööpenhaminan pörssi toimi Børsenin talossa vuoteen 1974.

Tulipalo
--------

Rakennus syttyi tuleen aamulla 16. huhtikuuta 2024. Palo levisi nopeasti rakennuksen jokaiseen kerrokseen, mutta tulipalo saatiin lopulta päivän aikana hallintaan. Sen seurauksena kuitenkin rakennuksen torni sekä valtaosa sisätiloista romahti ja vanha kuparikatto paloi lähes täysin. Rakennuksessa oli tehty jonkin aikaa kunnostustöitä, ja siksi se oli huputettu ja ympäröity rakennustelineillä.

Yksityisomistuksessa olevassa rakennuksessa järjestettiin muun muassa konferensseja ja gaalaillallisia eikä se ollut auki yleisölle. Rakennuksessa oli vanhoja arvokkaita maalauksia, joista ainakin osa pystyttiin pelastamaan tulipalolta. Taideaarteiden pelastamiseen osallistuivat talossa työskennelleet ihmiset ja jopa ohikulkijat. Palopäivän iltana pelastuslaitoksen johtaja kertoi, että sammutuksessa ollaan päästy loppusammutusvaiheeseen. Hänen arvionsa mukaan tuli tuhosi puolet rakennuksesta miltei kokonaan. Rakennuksen kuparinen vesikate ja sen ympärillä olevat rakennustelineet vaikeuttivat sammutusta. Tulipalossa ei aiheutunut tiettävästi henkilövahinkoja.

Tanskan kulttuuriministeri Jakob Engel-Schmidtin mukaan tulipalossa tuhoutui maan kulttuurihistoriaa 400 vuoden ajalta. Puolustusministeri Troels Lund Poulsen vertasi pörssin tulipalossa tapahtunuttta menetystä Pariisin Notre-Damen katedraalin tulipaloon vuonna 2019.

Kuvia
-----

* Børsenin luoteispääty.Børsenin luoteispääty.
* Børsenin torninhuippu. Sen muodostavat neljän lohikäärmeen yhteen kiertyneet hännät.Børsenin torninhuippu. Sen muodostavat neljän lohikäärmeen yhteen kiertyneet hännät.
* Torninhuippu toisesta kuvakulmasta.Torninhuippu toisesta kuvakulmasta.
* P.S. Krøyerin maalaus Fra Københavns Børs.P.S. Krøyerin maalaus *Fra Københavns Børs*.
* Børseniä esittävä H.G.F. Holmin maalaus vuodelta 1823.Børseniä esittävä H.G.F. Holmin maalaus vuodelta 1823.
* Rakennus tulessa 16. huhtikuuta 2024.Rakennus tulessa 16. huhtikuuta 2024.

Lähteet
-------

1. 1 2  Jørgensen, Caspar: Børsen *Den Stora Danske Leksikon*. Viitattu 20.11.2022. (tanskaksi)
2. 1 2  Old Stock Exchange (Børsen) *Copenhagen Portal*.  Arkistoitu 20.11.2022. Viitattu 20.11.2022. (englanniksi)
3. ↑  Dietrich, Ove W.: Dansk Erherv *Den Stora Danske Leksikon*. Viitattu 20.11.2022. (tanskaksi)
4. ↑  Børsen, Stormen på (1918) Leksikon.org. Viitattu 20.11.2022. (tanskaksi)
5. ↑  Malmberg, Reetta: Mediat: Kööpenhaminan historiallinen pörssirakennus palaa *HS.fi*.  16.4.2024. Viitattu 16.4.2024.
6. ↑  Kuronen, Roni & Eromäki, Veikko: Kööpenhaminan Pörssitalon tulipalo on saatu hallintaan *Yle Uutiset*.  16.4.2024. Yleisradio. Viitattu 16.4.2024.
7. 1 2  Raju tulipalo tuhosi ainakin puolet Kööpenhaminan pörssitalosta *Aamulehti*.  17.4.2024. Viitattu 16.4.2024.

Aiheesta muualla
----------------

* Kuvia tai muita tiedostoja aiheesta **Børsen** Wikimedia Commonsissa